הפיגוע בתחנת פארסונס גרין של הרכבת התחתית של לונדון

הפיגוע בתחנת פארסונס גרין של הרכבת התחתית של לונדון התרחש ב-15 בספטמבר 2017, דרך פיצוץ של מטען צד. התחנה ממוקמת ברובע האמרסמית' ופולהאם שבלונדון, כחלק מקו דיסטריקט של הרכבת התחתית של העיר. איש לא נהרג באירוע, אך נפצעו בו 29 בני אדם (רובם נפגעי כוויות). האירוע הוגדר על ידי משטרת המטרופולין של לונדון כאירוע טרור. בהמשך, לקח ארגון המדינה האסלאמית אחריות על הפיגוע, ועלתה רמת הכוננות בבריטניה.

רקע 

בשנת 2015 החל רצף של פיגועי טרור אסלאמי ברחבי אירופה. מספר אירועי טרור התרחשו בממלכה המאוחדת בחודשים שקדמו לפיגוע, ביניהם הפיגוע בווסטמינסטר, בו נרצחו חמישה אנשים; הפיגוע במנצ'סטר ארנה, בו נרצחו 22 בני אדם; הפיגוע בגשר לונדון, בו נרצחו שמונה; ופיגוע הדריסה בפארק פינסבורי, בו נרצח אדם אחד.

הפיגוע 
הפיגוע התרחש בתחנת הרכבת התחתית פארסונס גרין שבמערב לונדון סמוך לשעה 08:20 (שעון מקומי). פיצוץ המטען יצר כדור אש שנע לאורך קרון רכבת שהייתה עמוסה באנשים. מספר נוסעים נפגעו מכוויות, ואחרים נפצעו במהלך הבריחה מהרכבת בתוך המהומה ששררה במקום. 29 בני אדם נפצעו וקיבלו טיפול רפואי, מתוכם 19 פונו לבית החולים באמבולנסים.

לפי תמונות וסרטונים שפורסמו ברשתות החברתיות מיד לאחר הפיגוע, המחבל מיקם את המטען בדלי פלסטיק לבן בתוך שקית קניות. חוטים נראו יוצאים מהשקית, כמו גם מגבת שחורה. לפי דיווחים נוספים, למטען היה מחובר קוצב זמן.

התגובות לפיגוע

לקיחת האחריות 
לפי סוכנות הידיעות אעמאק, ארגון המדינה האסלאמית טען כי הפיגוע בוצע על ידי אחד מתומכיו.

קישורים חיצוניים

הערות שוליים 

לונדון: פיגועי טרור
פיגועי טרור בממלכה המאוחדת ב-2017
פיגוע בתחנת פארסונס
המדינה האסלאמית: פיגועים באירופה